In giuven film rumantsch

(lr)

"Onna" è in film fatg da giuvnas e giuvens sursilvans en la vegliadetgna d'enturn 25 onns senza agid da persunas pli veglias, dentant cun cussegliaziun dals animaturs da la camiunetta culturala da la Pro Helvetia. 60 minutas dura il film per il qual ils giuvens han scrit sezs l'istorgia, fatg la reschia, giugà las rollas, procurà la registraziun e propaganda.
Cun meds finanzials minimals e cun sustegn da diversas instituziuns èsi reussì ad els d'intermediar in'egliada en lur viver e sentir. Onna banduna ses vitget per sa render en in vitg pli grond sursilvan a far in emprendissadi da coiffeusa. Qua suletta vegn ella confruntada cun amicizia, cun schigliusia e cun la mort d'in bun ami. Questas experientschas fan madirar ella, ed a la fin sa senta ella libra e segira da sasezza. Il film mussa a moda directa e nunartifiziala il mund giuvenil e renda conscient che la vita dad oz è bain fitg differenta da quella da pli baud, ch'ils sentiments, las speranzas, las temas èn però restadas las medemas.